b'\n_START_ARTICLE_\nProtectorat d\'Uganda\n_START_SECTION_\nSuperf\xc3\xadcie i poblaci\xc3\xb3\n_START_PARAGRAPH_\nLa seva superf\xc3\xadcie era de 243.848 km\xc2\xb2 dels quals 38.894 km\xc2\xb2 eren d\'aig\xc3\xbces interiors. La poblaci\xc3\xb3 estimada era de quatre milions el 1901, i de cinc milions el 1918, per\xc3\xb2 aquestes estimacions es van considerar err\xc3\xb2nies i el cens de 1925 va donar 3.136.000 habitants dels que nom\xc3\xa9s 11.613 eren asi\xc3\xa0tics i 1752 europeus. L\'\xc3\xa8tnia majorit\xc3\xa0ria eren els bagandes amb 750.000.\n_START_SECTION_\nReligi\xc3\xb3\n_START_PARAGRAPH_\nReligiosament estava dividida en dos parts: el vicariat apost\xc3\xb2lic de l\'Alt Nil (creat el 1884) a l\'orient, i el Vicariat apost\xc3\xb2lic d\'Uganda (que inclou el regne de Buganda) a l\'occident (igualment creat el 1894 per\xc3\xb2 amb el nom de Vict\xc3\xb2ria Nyanza fins que fou canviat el 15 de gener de 1915), amb seus respectives a Katirondo i Kampala. El 1925 hi havia prop de 200000 cat\xc3\xb2lics.\n_START_SECTION_\nMoneda\n_START_PARAGRAPH_\nLa moneda del pa\xc3\xads fou la rupia de plata (a partir del 1910 equivalent a dos x\xc3\xadlings) amb peces d\'1, 0,5 i 0,25, i altres de n\xc3\xadquel de 0,10, 0,05, 0,01 i 0,005 c\xc3\xa8ntims. Els bitllets del govern de l\'\xc3\x80frica oriental de 500, 100, 50, 20, 10, 5 i 1 florins.\n_START_SECTION_\nHist\xc3\xb2ria\n_START_PARAGRAPH_\nEl pa\xc3\xads fou visitat per Speke el 1862. El nom de "Uganda" era el nom suhaili de Buganda, que al seu torn era el nom del fundador, el casador Ganda (Ba = Pa\xc3\xads, Baganda = Pa\xc3\xads de Ganda) despr\xc3\xa9s conegut com a Kimera. Els europeus van adoptar el nom suahili. El doctor Schnitzer conegut com a Emin Effendi, va residir a la cort del rei Mutesa I del 1874 al 1876, com ambaixador del coronel Gordon, governador del Sudan. Els brit\xc3\xa0nics van recon\xc3\xa8ixer la independ\xc3\xa8ncia de Buganda el 1876._NEWLINE_A la mort de Mutesa I el 24 d\'octubre de 1884 el regne fou teatre de lluites entre els cristians locals (i els missioners) i els musulmans locals i de fora i es van produir diverses revolucions. Mwanga, que havia estat enderrocat, fou restaurat amb ajut dels cristians (5 d\'octubre de 1889). Mwanga havia demanat ajut a la Companyia Imperial Brit\xc3\xa0nica de l\'\xc3\x80frica Oriental, i el seu administrador li va enviar una bandera de la companyia, probablement el pavell\xc3\xb3 blau, que fou adoptada per Mwanga com a bandera del regne el 15 de desembre de 1889. A finals del 1889 un membre d\'una companyia comercial alemanya, Peters, va signar un tractat amb el rei Mwanga pel que aquest reconeixia el protectorat alemany, per\xc3\xb2 la Companyia Imperial Brit\xc3\xa0nica de l\'\xc3\x80frica Oriental va al\xc2\xb7legar que el rei ja havia acceptat la seva bandera i protecci\xc3\xb3, i el tractat amb els alemanys era nul. Aix\xc3\xad fou reconegut i confirmat pel tractat entre Gran Bretanya i Alemanya d\'1 de juliol de 1890, que bescanviava Helgoland per Zanz\xc3\xadbar i feia altres canvis a les zones d\'influ\xc3\xa8ncia d\'\xc3\x80frica. Frederick John Dealtry Lugard hi fou enviat com a administrador militar i va prendre possessi\xc3\xb3 el 26 de desembre de 1890. Uganda va restar doncs com a zona d\'influ\xc3\xa8ncia brit\xc3\xa0nica i el protectorat quedava administrat per la Companyia Imperial._NEWLINE_Kabalega de Bunyoro-Kitara fou derrotat a la regi\xc3\xb3 de Toro el 14 d\'agost de 1891 pel capit\xc3\xa0 Lugard, agent de la Companyia Imperial Brit\xc3\xa0nica de l\'\xc3\x80frica Oriental, que havia estat enviat a la zona i que portava una tropa mercen\xc3\xa0ria n\xc3\xbabia. Lugard va retornar l\'antic regne de Toro al seu leg\xc3\xadtim hereu el pr\xc3\xadncep Kasagama, que fou proclamat rei el 1891 amb el nom de Daudi Kyebambe Kasagama (Kasagama Kyebambe IV) i que va ajudar als brit\xc3\xa0nics contra Bunyoro, va cooperar amb les forces colonials, i va introduir el cristianisme. _NEWLINE_La guerra civil que va donar el poder als anglicans sobre els missioners cat\xc3\xb2lics francesos a Buganda es va acabar amb el tractat de 23 de mar\xc3\xa7 de 1892. Les missions cat\xc3\xb2liques foren arrasades i el bisbe franc\xc3\xa8s va haver de fugir del pa\xc3\xads. El govern brit\xc3\xa0nic va pagar despr\xc3\xa9s una compensaci\xc3\xb3 als cat\xc3\xb2lics francesos. _NEWLINE_La companyia Imperial Brit\xc3\xa0nica va renunciar al protectorat d\'Uganda el 1893 degut al cost financer que comportava. L\'1 d\'abril de 1893 el govern brit\xc3\xa0nic va assumir provisionalment l\'administraci\xc3\xb3, i definitivament l\'11 d\'abril de 1894. La situaci\xc3\xb3 es va regular el 18 de juny de 1894 quan es va declarar el protectorat sobre Buganda, i sobre altres regnes com Bunyoro i Ankole. El territori administratiu del protectorat brit\xc3\xa0nic d\'Uganda, inicialment nom\xc3\xa9s Buganda, es va declarar ampliat a Ankole, Toro i Bunyoro-Kitara, i la seva zona d\'influ\xc3\xa8ncia (30 de juny de 1896). El protectorat es va ampliar als principats de Busoga el 3 de juliol de 1896. La cooperaci\xc3\xb3 de Buganda en aquestes conquestes fou agra\xc3\xafda amb la cessi\xc3\xb3 de dos prov\xc3\xadncies de Bunyoro. _NEWLINE_Tropes mercen\xc3\xa0ries n\xc3\xbabies que havien servit al kediv d\'Egipte i despr\xc3\xa9s havien estat enrolades pels brit\xc3\xa0nics, van servir per dominar Bunyoro, Toro, Ankole i Busoga. Aquestes tropes n\xc3\xbabies es van amotinar el 1897 i van combatre a Buganda durant dos anys fins que foren derrotats definitivament per tropes portades de l\'\xc3\x8dndia. Toro i Ankole va lluitar al costat dels brit\xc3\xa0nics i Buganda i Bunyoro ho va fer a l\'altre b\xc3\xa0ndol. Els seus dos reis foren deportats a les illes Seychelles._NEWLINE_L\'1 de juliol de 1895 els brit\xc3\xa0nics tamb\xc3\xa9 havien agafat l\'administraci\xc3\xb3 del protectorat de l\'\xc3\x80frica Oriental Brit\xc3\xa0nica despr\xc3\xa9s de fer fallida la companyia imperial. _NEWLINE_El 1899 els l\xc3\xadmits del protectorat es van ampliar pel costat del Nil. El 1900 es va arranjar el problema de nomenar reis a Bunyoro i Buganda i el protectorat es va dividir en sis prov\xc3\xadncies._NEWLINE_El comissionat d\'Uganda Sir Harry Hamilton Johnston, va imposar el 1900 un acord que establia determinats repartiments de terra, taxes i sobre l\'administraci\xc3\xb3 interior. Altres tractats es van fer amb Toro el mateix any, i Ankole el 1901 (i amb Bunyoro el 1933), amb el repartiment de terres com a principal q\xc3\xbcesti\xc3\xb3. Molts bagandes van oferir els seus serveis com a administradors i van estendre l\'\xc3\xbas de la seva llengua, el luganda_NEWLINE_El 1901 es va produir una uni\xc3\xb3 postal i monet\xc3\xa0ria entre l\'\xc3\x80frica Oriental Brit\xc3\xa0nica i Uganda. L\'1 d\'abril de 1902 la part oriental del protectorat d\'Uganda, constitu\xc3\xafda per dues de les prov\xc3\xadncies del protectorat, fou transferida a l\'\xc3\x80frica Oriental Brit\xc3\xa0nica. Uganda va quedar dividida en quatre prov\xc3\xadncies. L\'administraci\xc3\xb3 dels dos protectorats corresponia al Foreign Office per\xc3\xb2 el 1903 el d\'Uganda fou transferit a l\'Oficina Colonial, i l\'1 d\'abril de 1905 ho fou el de l\'\xc3\x80frica Oriental Brit\xc3\xa0nica. _NEWLINE_El 1910 i 1911 es van signar tractats amb B\xc3\xa8lgica (Congo Belga) i Alemanya (\xc3\x80frica Oriental Alemanya) per arranjar les fronteres del sud-oest i oest. La vora occidental del llac Albert Nyanza i territori annex fou adjudicada al Congo Belga, i el districte de Kigezi (5325 km\xc2\xb2) al Protectorat d\'Uganda; els alemanys van entregar Kigezi formalment el gener del 1912 i el 1914 Kabale fou erigida en cap del districte. _NEWLINE_El 1914 es va produir un altre canvi territorial quan la part m\xc3\xa9s al nord de la prov\xc3\xadncia del Nil Oriental va passar al Sudan, que ara arribava fins a Nimuli i per tant controlava tot el trajecte navegable del Nil. A canvi Sudan va transferir a Uganda uns 10000 km\xc2\xb2 a l\'oest del Nil i al nord del llac Albert Nyanza, que abans pertany\xc3\xa9 a l\'enclavament de Lado cedit a Leopold de B\xc3\xa8lgica. _NEWLINE_El govern efectiu sobre tot el territori va quedar establert el 1915, excepte el districte a l\'oest del llac Rodolf, zona \xc3\xa0rida poblada pels turcanes (turkana) i altres tribus n\xc3\xb2mades i/o bel\xc2\xb7licoses. Degut a les depredacions dels n\xc3\xb2mades d\'aquesta zona contra altres tribus el govern del protectorat va haver de fer diverses expedicions de c\xc3\xa0stig, sent la m\xc3\xa9s important la de l\'abril a juny de 1918 en qu\xc3\xa8 tamb\xc3\xa9 van participar unitat militars de l\'\xc3\x80frica Oriental Brit\xc3\xa0nica (Kenya) i de Sudan._NEWLINE_La I Guerra Mundial va esclatar l\'agost de 1914 en un moment en qu\xc3\xa8 els brit\xc3\xa0nics estaven en expedici\xc3\xb3 contra els turcanes. La frontera estava desguarnida per\xc3\xb2 els alemanys no ho van aprofitar. Quan els belgues van iniciar l\'ofensiva l\'abril del 1916, Uganda va quedar fora del teatre d\'operacions. Fins a 10.000 soldats i altres forces auxiliars foren reclutats durant la guerra a Uganda, i es va crear un cos sanitari d\'ind\xc3\xadgenes patrocinat pel primer ministre de Buganda, Apollo Kagwa. Bagandes, batoros, banyoros i basogas entre d\'altres van donar ple suport als brit\xc3\xa0nics; el govern de Buganda, per orde del rei, va mobilitzar a tots els seus homes capa\xc3\xa7os d\'agafar les armes._NEWLINE_El 1917 van esclatar disturbis al districte de Kigezi protagonitzats per la secta dels nabingis (des de 1913 s\'havien format algunes sectes contr\xc3\xa0ries als blancs) que demanava l\'expulsi\xc3\xb3 dels blancs. Va agafar un carner per t\xc3\xb2tem i amb dos mil guerrers va atacar a brit\xc3\xa0nics, belgues i alemanys. _NEWLINE_El 1917 va deixar el c\xc3\xa0rrec despr\xc3\xa9s de 17 anys el governador Jackson i el novembre va agafar les funcions R. T. Corydon. El 1918 el moviment Jove Buganda va demanar mesures democratitzadores._NEWLINE_El desenvolupament es va accelerar despr\xc3\xa9s del 1910. A partir del 1911 van comen\xc3\xa7ar a arribar residents europeus em nombre limitat que van contribuir en gran manera a la prosperitat, que si b\xc3\xa9 frenada per la guerra del 1914 al 1918, va continuar despr\xc3\xa9s._NEWLINE_El 1919 la r\xc3\xbapia va pujar per\xc3\xb2 l\'oficina colonial va fixar el seu valor en dos x\xc3\xadlings el 1920. Aix\xc3\xb2 va causar turbul\xc3\xa8ncies financeres que va afectar al comer\xc3\xa7, unides a la baixa del preu del cot\xc3\xb3 des de mitjans del 1920 que va afectar la ind\xc3\xbastria. El 1920 el pa\xc3\xads fou visitat per l\'etn\xc3\xb2leg John Roscoe._NEWLINE_El 1920 es va crear el consell legislatiu no electiu, format per membres designat per diversos sectors de les comunitats, que va celebrar la primera sessi\xc3\xb3 el 23 de mar\xc3\xa7 de 1921. Aquest mateix any l\'Associaci\xc3\xb3 Bataka va protagonitzar les primeres lluites contra l\'aristocr\xc3\xa0cia feudal a Buganda._NEWLINE_El 1922 es va obrir el ferrocarril de Jinja a Kampala. Las universitat de Makarere (1922) va suposar un gran aven\xc3\xa7 per\xc3\xb2 en general l\'educaci\xc3\xb3 estava for\xc3\xa7a desenvolupada i el 1930 assistien a classe 231.392 africans. L\'1 de febrer de 1926 la prov\xc3\xadncia de Rudolf, a l\'extrem nord-est del pa\xc3\xads, fou cedida a la col\xc3\xb2nia de Kenya._NEWLINE_Des del 1926 es va comen\xc3\xa7ar a explotar l\'estany a Kagera i Ankole que es va sumar a la gran riquesa agr\xc3\xadcola del pa\xc3\xads, el cot\xc3\xb3, introdu\xc3\xaft al pa\xc3\xads pel governador Bell el 1908 (tamb\xc3\xa9 era important el caf\xc3\xa8). A la regi\xc3\xb3 de Rwenzururu es va descobrir coure el 1930 i olis minerals a la regi\xc3\xb3 del Llac Albert._NEWLINE_Despr\xc3\xa9s de la guerra el sentiment anti colonial va predominar. El 1954 el kabaka (rei) de Buganda, va demanar la independ\xc3\xa8ncia i els brit\xc3\xa0nics hi van accedir el 1955. S\'establiria una federaci\xc3\xb3 ugandesa en la que el regne d\'Uganda seria un dels membres; per\xc3\xb2 els brit\xc3\xa0nics van donar suport als petits propietaris, nacionalistes i panugandesos, oposats a la monarquia; els brit\xc3\xa0nics van apar\xc3\xa8ixer com a defensor del progr\xc3\xa9s enfront d\'una autocr\xc3\xa0cia._NEWLINE_Van sorgir nombrosos partits entre els quals els principals foren el Congr\xc3\xa9s Nacional d\'Uganda, el Partit Democr\xc3\xa0tic (cat\xc3\xb2lic) de B. Kiwanuka, i sobretot el Congr\xc3\xa9s Popular d\'Uganda de Milton Obote. Tot i el seu nacionalisme van haver d\'acceptar un r\xc3\xa8gim federal amb hegemonia de Buganda, per obtenir el suport de les forces feudals. El Congr\xc3\xa9s Popular es va aliar al partit reial de Buganda (Kabakka iekka) i Milton Obote va poder accedir al poder el 20 d\'abril de 1962 despla\xc3\xa7ant a Kiwanuka que havia dirigit el govern anteriorment._NEWLINE_L\'autonomia interna s\'havia establert l\'1 de mar\xc3\xa7 de 1962 i la independ\xc3\xa8ncia plena es va assolir el 9 d\'octubre de 1962. Obote era cap del govern i un governador general representava a la reina fins que es va proclamar la rep\xc3\xbablica just un any despr\xc3\xa9s el 9 d\'octubre de 1963 amb el rei Mutesa II com a cap d\'estat (legalment el rei de Buganda fou el president de la Rep\xc3\xbablica d\'Uganda)\n_START_SECTION_\nBanderes\n_START_PARAGRAPH_\nFins a 1895 es va utilitzar el pavell\xc3\xb3 blau de la Companyia Imperial de l\'\xc3\x80frica Oriental Brit\xc3\xa0nica. Aquest pavell\xc3\xb3 es va mantenir durant dos anys despr\xc3\xa9s que la companyia va abandonar l\'administraci\xc3\xb3 d\'Uganda, per\xc3\xb2 quan va abandonar tamb\xc3\xa9 la de l\'\xc3\x80frica Oriental Brit\xc3\xa0nica (el 1895) es van establir nous emblemes per posar sobre el pavell\xc3\xb3 blau del protectorat d\'Uganda i sobre el de l\'\xc3\x80frica Oriental Brit\xc3\xa0nica; no hi va haver un pavell\xc3\xb3 \xc3\xbanic. _NEWLINE_El pavell\xc3\xb3 d\'Uganda inclo\xc3\xafa una au t\xc3\xadpica d\'Uganda, multicolor, dins un disc. S\'utilitz\xc3\xa0 tant al pavell\xc3\xb3 blau, pels edificis i vaixells del govern, com en el pavell\xc3\xb3 vermell, pels vaixells de navegaci\xc3\xb3 civil al llac Vict\xc3\xb2ria (i altres). El governador utilitz\xc3\xa0 la Uni\xc3\xb3 Jack amb aquest emblema al centre envoltat per la garlanda cl\xc3\xa0ssica._NEWLINE_La bandera d\'Uganda no es va modificar mai entre 1895 i 1962. L\'1 de mar\xc3\xa7 de 1962 va accedir a l\'autonomia i el Partit Democr\xc3\xa0tic de Benedict Kiwanuka va proposar una bandera no oficial verde blava i verde separades les franges per fimbriaci\xc3\xb3 groga, i amb l\'au en daurat a la franja central; el verd era per la vegetaci\xc3\xb3; el blau pel Nil; i el groc pel sol. Com que el verd era el color del Partit Democr\xc3\xa0tic i aquesta bandera no agradava a l\'oposici\xc3\xb3 del Partit del Congr\xc3\xa9s Popular d\'Uganda, de Milton Obote. Quan aquest va guanyar les eleccions al cap d\'un m\xc3\xa9s, la proposta fou descartada en favor d\'un disseny basat en la bandera del seu partit que era negre, groga i vermell en horitzontal. La nova bandera d\'Uganda fou adoptada formalment el 9 d\'octubre de 1962. _NEWLINE_El governador general va utilitzar durant un any la bandera blava amb corona Tudor sobre la qual un lle\xc3\xb3 coronat mirant al pal; a la part inferior una cinta amb la inscripci\xc3\xb3 "Uganda".'